अहंकार को भूलकर विनम्र बनने की सीख देती है भागवत कथा
भिलाई| जय शीतला ज्योति पर्व समिति बैगापारा के द्वारा शीतला स्टेडियम में भागवत ज्ञान यज्ञ सप्ताह का आयोजन किया गया है। भागवत ज्ञान सप्ताह के दूसरे दिन सती चरित्र एवं ध्रुव चरित्र की कथा बताई गई। इस मौके पर पंडित कृष्णचंद्र शास्त्री वृन्दावन निवासी द्वारा कथा सुनाई गई। जिसमें बताया गया किस तरह से ध्रुव ने तपस्या कर भगवान विष्णु की गोद प्राप्त की थी। सच्ची भक्ति की शक्ति यदि आप में हो तो आपको किसी भी रुप में भगवान मिल ही जाएंगे। इस दौरान देवी सती के चरित्र एवं शक्तिपीठों के महत्व के बारे में भी लोगों को जानकारी दी गई। जिसमें बताया गया कि किस तरह तपस्या कर देवी सती ने भगवान शिव को प्राप्त किया था और किस तरह अहंकारी दक्ष को सजा देने के लिए भगवान शिव को रौद्र रूप लेना पड़ा था। इस दौरान महिलाओं को देवी सती से सीख लेने की बात कही गई। इसके साथ ही कहा गया कि अहंकारी व्यक्ति अपने अहंकार में सारे रिश्ते-नाते भूल जाता है। वह अहंकार के इतने वशीभूत हो जाता है कि ईश्वरीय शक्ति और ईश्वर का भेद भी भूल जाता है। उसे अच्छे-बुरे और सही गलत किसी भी चीज का ज्ञान नहीं रह जाता है।इसीलिए व्यक्ति को अहंकारी नहीं बनना चाहिए, बल्कि अपने अहंकार को भूलकर विनम्रता और आदर के साथ व्यवहार करना चाहिए। इसके साथ ही कभी भी छोटे-बड़े में भेदभाव नहीं करना चाहिए।
hin_Deva hin_Deva